பாட்டி மெல்ல தளர்ந்த குரலில் பாட ஆரம்பித்தார்கள். குரல் மிகவும் நடுங்கியது. மந்தபுத்தி வந்து அம்மாவின் காலடியில் சப்பணமிட்டு அமர்ந்துகொண்டான். அவள் உள்ளிருந்து வந்து நிலைசாய்ந்து நின்றாள். நல்ல நிறம். அபாரமான உயரம். கூந்தல் இடுப்புக்கும் கீழே வந்திருந்தது. மெலிந்து, வெளிறி, கண்களில் கருவளையம் விழுந்து இருந்தாலும் கம்பீரமாகவே இருந்தாள். பட்டினி கிடந்த யட்சிபோல என்று எண்ணிக்கொண்டேன். பாட்டி பாட்டை நிறுத்திவிட்டு ரூபாயை அவளிடம் கொடுத்தார்கள். அவள் என்னைப் பார்த்தபோது நான் வேறுபக்கம் பார்த்தேன். அவள் மந்தபுத்திக்குக் கண்காட்டி உள்ளே அழைத்துக்கொண்டு உள்ளே சென்றாள். அவன் எழுந்து உள்ளே போனான்.